[bookmark: _Toc11846428]szeptember 4.
Szent Babilasz antióchiai pátriárka, vértanú és az istenlátó Mózes próféta emléke.
A csütörtök esti alkonyati zsolozsmán
„Uram, tehozzád...” után
6. hang. Minta: Minden reményüket...
A szent köntöst saját véredbe mártottad, * szentté lettél és bementél a szentek szentélyébe, * dicsőséges Babilász, * és az átistenülést mindenkor élvezed, * vértanúságoddal szépségesen tündökölsz, * a legnagyobb megtisztulás folytán angyalként mutatkozol. * Azért tisztelünk téged, * és buzgón ünnepeljük a te legszentebb emlékünnepedet, *’ méltán legboldogabb!
Vasbilincsbe verten akadálytalanul jártad a mennyei városba vezető ösvényt, * szent sebhelyekkel mint ékszerekkel ékesen, * szentéletű, végtelenül bölcs Babilász. * A mennyei városban úgy jelentél meg, * mint valóságos győztes hadvezér, * mint legyőzhetetlen vértanú, * mint legszentebb főpap, * ki az angyalokkal együtt énekled a legszentebb éneket: *’ Szent, szent, szent az egylényegű Háromság!
Szent Főpap, a nyáj élén állva,* a helyes ismeret pásztorbotjával * a hit rétjein legeltetted azt, * megőrizted a vadtól, * és megörvendeztetted a téged magasságból irányító Istent, * kit az istentelenek előtt hirdettél, ó boldog. * Ezért ártatlan gyermekek társaságában ártatlan bárányként feláldoztak, * s örömmel lettél velük együtt jó illatú, egészen elégő áldozat, *’ csodálatos Babilász!
4. hang. Minta: Mint a vértanúk...
A forgószélben a Testnélkülit, * a felhőben az Anyag-nélkülit * megláttad, ó Mózes, amennyire lehetséges! * Istenhez hasonlóvá tett a legnagyobb dicsőség, * a testi Izrael törvényhozója lettél. * De nem a földies értelem hatolt be az isteni valóságba, *’ hanem a kegyelem tette lehetővé a legnagyobb dolgok meglátását. 
Legtörvényesebb papnak, legnemesebb vezérnek * bizonyultál a sanyargató fáraó előtt, ó Mózes, * amikor csapásokkal sújtottad Egyiptomot, * vessződdel kettéválasztottad a tengert, * beléfojtottad a cselszövő és gonosz fáraót hadvezérével együtt, * és a pusztába vezetted, *’ s tápláltad a hálátlan Izraelt.
Oldd le gyorsan sarudat, ó Mózes, * mert szent a hely, amelyen állasz, * a mulandóság semmi jele ne legyen rajtad, * mert a tűzben és a rózsabokorban * titokzatosan láthatóvá lesz előtted * az Istengyermek-Leányzó csodája: *’ ezt mondotta Mózesnek a Hóreb hegyén az Úr.
Dicsőség... 6. hang
Az Egyház alapjának szilárdítására szolgált * a te szent küzdelmed, Babilász fölszentelt vértanú. * Őrizd is meg szilárdan és sértetlenül a hatalmas farkasoktól, * hogy hirdesse nagyszerű voltodat, * és hogy veled együtt magasztalja *’ a Krisztusért veled feláldozott gyermekeket, ó boldog!
Most és... 
A szeplőtelen Szűz meglátta, * hogy keresztfán függ a mi életünk, * anyai fájdalmában jajongva felkiáltott: * Fiam és Istenem, *’ üdvözítsd buzgó magasztalóidat!

Előverses sztihirák
5. hang 
Mózes prófétád előtt egykor, Uram, * csak előképe jelent meg a keresztnek, * s mégis győzelmet aratott ellenségeid felett, * most pedig magát a keresztet bírván segítőnkül, * kérünk, erősítsd meg a te Egyházadat, * és ajándékozz győzelmet népünknek, * mint egykor Konstantinnak, Emberszerető, *’ a te nagy irgalmad szerint.
A te kereszted, Krisztus * megtörte az alvilág erejét, * az emberi nemet üdvözítette, * a világot az enyészettől megszabadította, * a latornak a Paradicsomot megnyitotta. * Íme, azért leborulunk előtte és dicsőítünk téged, *’ Üdvözítőnk, könyörülj rajtunk!
Minden földi dolgot semmibe véve, * és a kínzásokat bátran elszenvedve * boldog reményeitekben nem csalódtatok, * ó dicséretes vértanúk, * hanem a mennyország örökösei lettetek. * Ezért mivel szavatok van az emberszerető Istennél, * a világnak békességért *’ lelkünknek bőséges irgalomért könyörögjetek!
Dicsőség... 6. hang
Mikor a zsarnok ítélőszéke előtt állottál, * a hitért megküzdve így kiáltottál: * Itt vagyok én és a fiaim, * kiket az Úr nekem adott! * Velük együtt az égben koszorút kaptál, * ó, Babilász fölszentelt vértanú! * Könyörögj szünet nélkül, *’ hogy lelkünk az ellenség hálójából megszabaduljon!
Most és... 
A törvényt lábbal tapodó népet, * mely téged igazságtalanul keresztre szögezett, * látta a tisztaságos Szűz, a te Anyád, * és bensejét, miként Simeon jövendölte, *’ tőr járta át, Üdvözítőnk!

.Tropár(ok)
4. hang
Erényekben társa, * a püspöki trónon helyettese lévén az apostoloknak, * s isteni ihletéssel munkálkodván * a szemléletig emelkedtél föl; * ennek folytán az igazság igéit hirdetvén * utolsó csepp véredig küzdöttél a hitért, * szent Babilasz fölszentelt vértanú, * imádd Krisztus Istent, *’ hogy üdvözítse a mi lelkünket!
Dicsőség... 2. hang
Szent Mózes prófétádnak emlékét ünnepelvén, Urunk, *’ esedezünk hozzád, üdvözítsd a mi lelkünket!
Most és... 
Dicsőített vagy Te, Istenszülő Szűz, * énekelünk Téged, mert Fiad keresztje által meggyőzetett a pokol * és a halál megtöretett, * s mi a halál fiai föltámadtunk s az életre méltókká tétettünk, * régi boldogságunkat, a paradicsomot visszanyertük, * miért is Őt háladatossággal dicsőítjük, *’ mint uralkodó Istenünket és egyetlen kegyelmest.
